Document ID: 32000R2785

Kommissionens forordning (EF) nr. 2785/2000
af 19. december 2000
om ændring af forordning (EF) nr. 296/96 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om fastsættelse af visse gennemførelsesbestemmelser til Rådets forordning (EF) nr. 1259/1999
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(1), særlig artikel 4, stk. 8, artikel 5, stk. 3, og artikel 7, stk. 5, og
ud fra følgende betragtninger:
(1) I beslutning nr. 2000/427/EF af 19. juni 2000 er det i overensstemmelse med artikel 122, stk. 2, i traktaten for Grækenlands indførelse af den fælles valuta pr. 1. januar 2001(2) fastsat, at Grækenland opfylder de nødvendige betingelser for indførelse af den fælles valuta.
(2) I artikel 2, andet punktum, i Rådets forordning (EF) nr. 974/98 af 3. maj 1998 om indførelsen af euroen(3), ændret ved forordning (EF) nr. 2596/2000(4), er det fastsat, at fra den 1. januar 2001 skal valutaen for Grækenland være euroen.
(3) I artikel 4, stk. 1a, litra a), i Kommissionens forordning (EF) nr. 296/96 af 16. februar 1996 om de oplysninger, som medlemsstaterne skal fremsende, og om månedlig bogføring af de udgifter, der finansieres gennem Den Europæiske Udviklings- og Garantifond for Landbruget, Garantisektionen (EUGFL), og om fastsættelse af visse gennemførelsesbestemmelser til Rådets forordning (EF) nr. 1259/1999(5), senest ændret ved forordning (EF) nr. 2761/1999(6), er det fastsat, at forskuddene for udgifter, der bogføres under EUGFL, Garantisektionen, skal anmeldes og betales i euro til de deltagende medlemsstater. De forskud, der skal udbetales i begyndelsen af januar 2001, vedrører de udgifter, der er afholdt mellem den 16. oktober 2000 og den 30. november 2000. Disse forskud bør endnu for sidste gang udbetales til Grækenland i nationale valutaenheder.
(4) De i denne forordning fastsatte foranstaltninger er i overensstemmelse med udtalelse fra EUGFL-Komitéen -
UDSTEDT FØLGENDE FORORDNING:
Artikel 1
I forordning (EF) nr. 296/96 foretages følgende ændringer:
1) I artikel 3, stk. 8, litra b), indsættes følgende punktum:"For Grækenland forstås dette valg fra den 1. januar 2001."
2) I artikel 4, stk. 1a, litra c), indsættes følgende punktum:"For udgifter, som Grækenland har afholdt mellem den 16. oktober 2000 og den 30. november 2000, betales forskuddene i nationale valutaenheder eller i national valuta."
Artikel 2
Denne forordning træder i kraft den 1. januar 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. december 2000.

Labels: 12
2
15
6